Document ID: 32013R0877

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 877/2013 ΤΗΣ ΕΠΙΤΡΟΠΉΣ
της 27ης Ιουνίου 2013
προς συμπλήρωση του κανονισμού (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (1), και ιδίως το άρθρο 10 παράγραφος 3,
Εκτιμώντας τα ακόλουθα:
(1)
Ο κανονισμός (ΕΕ) αριθ. 473/2013 θεσπίζει τη στενότερη παρακολούθηση για τα κράτη μέλη που έχουν ως νόμισμα το ευρώ και υπόκεινται στη διαδικασία υπερβολικού ελλείμματος μέσω πρόσθετων απαιτήσεων υποβολής εκθέσεων με στόχο τη διασφάλιση της πρόληψης και την έγκαιρη διόρθωση των τυχόν παρεκκλίσεων από τις συστάσεις ή αποφάσεις του Συμβουλίου για τη διόρθωση του υπερβολικού ελλείμματος.
(2)
Η παρακολούθηση αυτή συμπληρώνει τις υφιστάμενες υποχρεώσεις υποβολής εκθέσεων που ορίζονται στο άρθρο 3 παράγραφος 4 στοιχείο α) και στο άρθρο 5 παράγραφος 1 στοιχείο α) του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2), οι οποίες απαιτούν ένα κράτος μέλος, που υπόκειται σε διαδικασία υπερβολικού ελλείμματος και στο οποίο το Συμβούλιο έχει απευθύνει σύσταση σύμφωνα με το άρθρο 126 παράγραφος 7 της Συνθήκης ή ανακοίνωση σύμφωνα με το άρθρο 126 παράγραφος 9 της Συνθήκης, να υποβάλλει έκθεση στο Συμβούλιο και στην Επιτροπή σχετικά με τα μέτρα που έλαβε για τη διόρθωση του υπερβολικού ελλείμματος. Η έκθεση περιλαμβάνει τους στόχους για τις δημόσιες δαπάνες και τα δημόσια έσοδα και τα μέτρα διακριτικής ευχέρειας τόσο για τις δαπάνες όσο και για τα έσοδα, σύμφωνα με τη σύσταση του Συμβουλίου, καθώς και πληροφορίες σχετικά με τα ληφθέντα μέτρα και τη φύση αυτών που προβλέπεται να ληφθούν για την επίτευξη των στόχων.
(3)
Ο κανονισμός (ΕΕ) αριθ. 473/2013 συμπληρώνει αυτή την αρχική απαίτηση υποβολής εκθέσεων, απαιτώντας μια πιο συχνή υποβολή εκθέσεων από τα κράτη μέλη που έχουν ως νόμισμα το ευρώ και υπόκεινται στη διαδικασία υπερβολικού ελλείμματος. Τα κράτη μέλη θα πρέπει να υποβάλλουν εκθέσεις στην Επιτροπή και στην Οικονομική και Δημοσιονομική Επιτροπή (ΟΔΕ) κάθε έξι μήνες, εφόσον αποτελούν το αντικείμενο σύστασης του Συμβουλίου βάσει του άρθρου 126 παράγραφος 7, και κάθε τρεις μήνες, εάν αποτελούν το αντικείμενο απόφασης ειδοποίησης του Συμβουλίου βάσει του άρθρου 126 παράγραφος 9 της ΣΛΕΕ σχετικά με τα μέτρα που λαμβάνονται για τη διόρθωση του υπερβολικού ελλείμματος. Η έκθεση πρέπει να περιέχει, για τη γενική κυβέρνηση και τους υποτομείς της, την εκτέλεση του προϋπολογισμού εντός του ιδίου έτους, τις δημοσιονομικές επιπτώσεις των μέτρων διακριτικής ευχέρειας όσον αφορά τόσο τις δαπάνες όσο και τα έσοδα, τους στόχους για τις δημόσιες δαπάνες και τα δημόσια έσοδα, καθώς και πληροφορίες σχετικά με τα ληφθέντα μέτρα και τη φύση αυτών που προβλέπεται ότι θα ληφθούν για την επίτευξη των στόχων. Η συχνότερη υποβολή εκθέσεων θα βοηθήσει την Επιτροπή και την Οικονομική και Δημοσιονομική Επιτροπή να παρακολουθούν διαρκώς αν το ενδιαφερόμενο κράτος μέλος είναι σε καλό δρόμο για τη διόρθωση του υπερβολικού του ελλείμματος.
(4)
Σύμφωνα με το άρθρο 10 παράγραφος 3 του κανονισμού (ΕΕ) αριθ. 473/2013, το περιεχόμενο των εν λόγω πρόσθετων εκθέσεων πρέπει να καθοριστεί από την Επιτροπή. Αυτή η κατ’ εξουσιοδότηση πράξη παρέχει ένα σαφές πλαίσιο για τις πληροφορίες που πρέπει να υποβάλλονται από τα κράτη μέλη που έχουν ως νόμισμα το ευρώ και υπόκεινται στη διαδικασία υπερβολικού ελλείμματος. Το σύστημα υποβολής εκθέσεων που θεσπίζει ο εν λόγω κατ’ εξουσιοδότηση κανονισμός θα παρέχει μια δομημένη και εναρμονισμένη άποψη της δημοσιονομικής κατάστασης του εκάστοτε κράτους μέλους. Η έκθεση θα πρέπει να περιλαμβάνει ετήσια και τριμηνιαία στοιχεία, προκειμένου να παράσχει λεπτομέρειες σχετικά με την εν εξελίξει διόρθωση. Τα στοιχεία πρέπει να παρέχονται σε ταμειακή και σε δεδουλευμένη βάση (σύμφωνα με το Ευρωπαϊκό Σύστημα Εθνικών Λογαριασμών - ΕΣΟΛ), προκειμένου να καταστεί δυνατή η καλύτερη κατανόηση της δυναμικής της δημοσιονομικής κατάστασης. Δεδομένου ότι η διαδικασία υπερβολικού ελλείμματος μπορεί να είναι ανοικτή, στη βάση της μη συμμόρφωσης τόσο του ελλείμματος όσο και του χρέους προς το ΑΕΠ με τις τιμές αναφοράς της Συνθήκης, οποιαδήποτε εξέλιξη σχετικά με τις κύριες συνιστώσες του ελλείμματος της γενικής κυβέρνησης και του χρέους θα πρέπει να συμπεριληφθεί στην έκθεση.
(5)
Τα στοιχεία που γνωστοποιούνται στο πλαίσιο της παρούσας κατ’ εξουσιοδότηση πράξης θα πρέπει να είναι σύμφωνα με τα στοιχεία που υποβάλλονται στην Eurostat στο πλαίσιο της διαδικασίας υπερβολικού ελλείμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός καθορίζει τα χαρακτηριστικά του περιεχομένου των εκθέσεων που μπορεί να ζητήσει η Επιτροπή από τα κράτη μέλη που έχουν ως νόμισμα το ευρώ και υπόκεινται στη διαδικασία υπερβολικού ελλείμματος.
Άρθρο 2
Δομή και περιεχόμενο των εκθέσεων
1. Οι εκθέσεις που αναφέρονται στο άρθρο 1 έχουν την ακόλουθη δομή:
-
Τρέχοντα ισοζύγια, εξελίξεις στο πεδίο του δημοσίου χρέους και αναπροσαρμοσμένα δημοσιονομικά σχέδια της περιόδου της διόρθωσης για τη γενική κυβέρνηση και τους υποτομείς της,
-
Περιγραφή και ποσοτικοποίηση της δημοσιονομικής στρατηγικής τόσο σε ονομαστικούς όσο και σε διαρθρωτικούς όρους (κυκλική συνιστώσα του ισοζυγίου, χωρίς να υπολογίζονται τα έκτακτα και προσωρινά μέτρα) για τη διόρθωση του υπερβολικού ελλείμματος εντός της προθεσμίας που ορίζεται από το Συμβούλιο, σύμφωνα με την τελευταία απόφαση του Συμβουλίου ή την απόφαση ειδοποίησης, σύμφωνα με το άρθρο 126 παράγραφος 7 ή το άρθρο 126 παράγραφος 9 της ΣΛΕΕ, καθώς και λεπτομερείς πληροφορίες σχετικά με τα δημοσιονομικά μέτρα που προβλέπονται ή έχουν ήδη ληφθεί για την επίτευξη των στόχων αυτών και τις δημοσιονομικές επιπτώσεις του.
2. Οι εκθέσεις περιλαμβάνουν πίνακες, όπως αναφέρεται στο παράρτημα του παρόντος κανονισμού.
Άρθρο 3
Έναρξη ισχύος
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη, σύμφωνα με τις Συνθήκες.
Βρυξέλλες, 27 Ιουνίου 2013.

Labels: 12
2
15
19